РЕШЕНИЕ НА КОМИСИЯТА
от 2 август 2007 година
относно невключването на монокарбамид дихидрогенсулфат и диметипин в приложение I към Директива 91/414/ЕИО на Съвета и за отмяна на разрешенията за съдържащи тези активни вещества продукти за растителна защита
(нотифицирано под номер C(2007) 3646)
(Текст от значение за ЕИП)
(2007/553/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
като има предвид, че:
(1)
Член 8, параграф 2 от Директива 91/414/ЕИО предвижда дадена държава-членка да може, за период от 12 години от датата на нотифициране на настоящата директива, да разреши на своята територия пускането на пазара на продукти за растителна защита, съдържащи активни вещества, които не са посочени в приложение I от посочената директива, които се намират вече на пазара две години след датата на нотифициране на настоящата директива, докато въпросните активни вещества постепенно се изследват в рамките на работна програма.
(2)
В регламенти (ЕО) № 451/2000 (2) и (ЕО) № 1490/2002 на Комисията (3) се определят подробните правила за изпълнение на втория и третия етап от работната програма, посочена в член 8, параграф 2 от Директива 91/414/ЕИО.
(3)
Монокарбамид дихидрогенсулфат и диметипин са вещества, посочени в третия етап на програмата.
(4)
Единствените нотификатори за монокарбамид дихидрогенсулфат и диметипин информираха Комисията съответно на 29 май 2006 г. и на 6 юли 2006 г., че те вече не желаят да участват в работната програма за тези активни вещества и следователно няма да бъде внесена допълнителна информация. В резултат на това тези активни вещества не следва да се включват в приложение I към Директива 91/414/ЕИО.
(5)
Необходимо е да бъдат взети мерки, за да се гарантира предоставените понастоящем разрешителни за продукти за растителна защита, които съдържат монокарбамид дихидрогенсулфат или диметипин, да бъдат оттеглени в рамките на един предварително определен период от време и да не бъдат подновявани, както и да не бъдат предоставяни нови такива за тези продукти.
(6)
За активните вещества, за които има само кратък период на предварително уведомление за оттеглянето на продуктите за растителна защита, съдържащи такива вещества, е разумно да се предвиди гратисен период за унищожаването, складирането, пускането на пазара и употребата на наличните запаси за период, не по-дълъг от дванадесет месеца, за да се позволи наличните количества да бъдат използвани в рамките на не повече от още един вегетативен период. В случаите, когато е предвиден по-дълъг период за предварително уведомление, този срок може да се съкрати, така че да изтече в края на вегетативния период.
(7)
Настоящото решение не засяга внасянето на заявление за монокарбамид дихидрогенсулфат или диметипин съгласно разпоредбите на член 6, параграф 2 от Директива 91/414/ЕИО с оглед на евентуалното им включване в приложение I.
(8)
Мерките, предвидени в настоящото решение, са в съответствие със становището на Постоянния комитет по проблемите на хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Монокарбамид дихидрогенсулфат и диметипин не се включват като активни вещества в приложение I към Директива 91/414/ЕИО.
Член 2
Държавите членки гарантират, че:
а)
разрешенията за продукти за растителна защита, съдържащи монокарбамид дихидрогенсулфат и диметипин, се оттеглят до 2 февруари 2008 г.;
б)
считано от 6 август 2007 г. разрешения за продукти за растителна защита, съдържащи монокарбамид дихидрогенсулфат и диметипин, не се издават или подновяват съгласно дерогацията, предвидена в член 8, параграф 2 от Директива 91/414/ЕИО.
Член 3
Всеки гратисен период, предоставен от държава-членка в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича не по-късно от 2 февруари 2009 г.
Член 4
Адресати на настоящото решение са държавите-членки.
Съставено в Брюксел на 2 август 2007 година.